Jon Sudbø

Bakgrunn og utdannelse

Jon Sudbø er utdannet cand. odont. i 1989 og cand. med. i 1994. Han fikk toppkarakterer, og var den beste i sitt kull på tannlegestudiet. Fra 1993 arbeidet Sudbø med sitt doktorgradsprosjekt, som ble finansiert av Kreftforeningen, og ble tilknyttet Radiumhospitalet. Han tok den medisinske doktorgrad i 2001. Graden ble senere frakjent.

Avsløring av fabrikkerte forskningsresultater

Sudbø var en internasjonalt anerkjent kreftforsker, og medlem av en gruppe som i 2005 mottok 10 millioner dollar i prosjektmidler fra en amerikansk stiftelse. Han har ledet en større forskningsgruppe ved Radiumhospitalet, som blant annet har publisert materiale som angivelig skulle påvise at risikoen for munnhulekreft reduseres ved bruk av NSAID-preparater som f.eks. ibuprofen.
I januar 2006 ble det avslørt at Sudbøs materiale var basert på et fiktivt pasientmateriale. Sudbø har innrømmet å ha diktet opp nesten 500 fiktive pasienter med falske navn, personnumre og sykdomshistorier. Han har også hevdet å ha fått støtte fra organisasjoner som ikke har gitt noen slik støtte (Kreftforeningen, Forskningsrådet). Sudbø ble straks suspendert fra sin stilling ved Radiumhospitalet. En ekstern granskningskommisjon ble oppnevnt for å gjennomgå alle hans arbeider, mens fylkeslegen 18. januar gjorde kjent at det ville reises tilsynssak mot Sudbø.
Redaktør i The Lancet, Richard Horton, har betegnet saken som den største forskningssvindelen verden har sett.
Jon Sudbøs tvillingbror, fysikkprofessoren Asle Sudbø, var blant de 13 medforfatterne av artikkelen i Lancet. Granskningskommisjonen gransket også alle medforfatterne. Asle Sudbø skal ifølge NTNU ha bidratt med råd om statistisk metode. Saken har ledet til en debatt om medforfatteres ansvar. Ifølge Richard Horton er det umulig at medforfatterne ikke har visst om svindelen.
Radiumhospitalet stanset etter skandalen ble kjent en internasjonal kreftforskningsstudie som var basert på innholdet i artikkelen til Sudbø. Sykehuset fikk 70 millioner kroner fra National Cancer Institute i USA for å forske på kreft i munnhulen, og pasienter fra Sverige, Oslo og og Houston sto klare til å komme i gang. Da saken ble kjent, ble forskningsstudien stanset midlertidig, før den ble lagt på is.
Det har også kommet frem at Sudbø oppgav uriktige opplysninger da han ble ansatt som overlege. En forutsetning for ansettelse var spesialistgodkjennelse, men Sudbø har aldri fullført spesialistutdannelsen. Han har også hevdet å ha arbeidet ved Ullevål universitetssykehus, noe som viste seg å være fri diktning.
Den 22. januar 2006 opplyste Sudbø, gjennom sin advokat, at det også er grunn til å se nærmere på artikler publisert i The New England Journal of Medicine i april 2004, og en i Journal of Clinical Oncology fra mars 2005. Sudbø opplyste at forfalskningene var helt og holdent hans egen bedrift, og at medforfatterne ikke var klar over at pasientdataene var oppdiktede.
For første gang etter skandalen lot Sudbø seg intervjue i NRKs «Sånn er livet»-sending 21. juni 2006. Der snakket han om avsløringen, støtten fra familien, selvmordstankene og innleggelsen på akuttpsykiatrisk avdeling. Han ba også om forlatelse for å ha ført dem han samarbeidet med bak lyset. Sudbø antydet at han i fremtiden vil kunne måtte livnære seg som taxisjåfør eller bonde.
Granskingsrapporten ble lagt frem 30. juni 2006. Denne konkluderer bl.a. med at 13 vitenskapelige artikler i en rekke anerkjente medisinske tidsskriftet må trekkes tilbake. Videre konkluderes det med at doktoravhandlingen til Jon Sudbø er basert på juks og også må trekkes tilbake. Sudbø blir utsatt for hard kritikk for å ha utført systematisk juksing med data helt fra slutten av 1990-tallet og frem til skandalen ble oppdaget i januar 2006. Han skal ha vært alene om jukset, ifølge granskningskommisjonen.
Kreftforeningen har varslet at de vil ha tilbake midlene de utbetalte til Sudbø.
Jon Sudbø ble politianmeldt av Statens helsetilsyn for brudd på helsepersonelloven §§ 4 og 16 som rammes av straffebestemmelsen i samme lov § 67 og straffeloven § 48 a. I november 2006 ble tilsynssaken mot Sudbø avsluttet, og Sudbøs autorisasjoner som lege og tannlege ble tilbakekalt. Sudbø påklaget vedtaket og hans advokat varslet at han om nødvendig ville gå til sak mot staten for å få autorisasjonene tilbake. Hans advokat uttalte: «At hans glipp i forbindelse med artikkelen i Lancet skulle gjøre ham uegnet som lege, mener han er spesielt». Senere trakk Sudbø imidlertid klagen uten å gi noen begrunnelse. Han har anledning til å søke om å få autorisasjonene tilbake når det har gått en viss tid.
19. desember 2006 bestemte det medisinske fakultetsstyre enstemmig at Sudbø frakjennes sin doktorgrad. Fakultetsstyret uttalte: «De uregelmessigheter som er påvist i datagrunnlaget, er av en slik art at det utvilsomt dreier seg om manipulering av data fra Sudbøs side. Fakultetsstyret finner det derfor dokumentert at det foreligger fusk i Jon Sudbøs doktorgradsavhandling. Doktorgraden er således tildelt på feil grunnlag. Fakultetsstyret fratar Sudbø doktorgraden, og ber fakultetsledelsen sørge for at doktorgradsdiplomet blir innlevert». Sudbø klaget avgjørelsen inn for universitetsstyret, som avviste klagen 3. mai 2007 og bad universitetsdirektøren sørge for at diplomet blir innlevert.

Begrenset tannlegeautorisasjon og jobb som underordnet tannlege i Seljord

I juni 2007 ble det gjort kjent at Sudbø har søkt arbeide som tannlege i den offentlige tannhelsetjenesten i Seljord i Telemark, og at han har søkt om autorisasjon som tannlege, med anbefaling fra fylkestannlegen. Sudbø fikk en begrenset autorisasjon. I autorisasjonsvilkårene er det bestemt at Jon Sudbø bare kan ha en underordnet stilling som tannlege ved den offentlige tannhelsetjenesten i Seljord, og det skal være en annen tannlege ansatt ved klinikken som fører tilsyn med arbeidet hans. Sudbø skal kun drive klinisk virksomhet som tannlege, og ikke drive forskning. Fylkestannlegen forplikter seg til å sende halvårlig rapport til Statens helsetilsyn vedrørende Jon Sudbøs utøvelse av tannlegeyrket. Videre ble det stilt som krav at arbeidsgiveren var kjent med hvorfor Sudbø mistet sin autorisasjon. Sudbø var eneste søker til stillingen som tannlege i Seljord, der det er stor tannlegemangel. Han er nå bosatt i Morgedal.

Senere arbeid

Sommeren 2009 ble restriksjonene på Sudbøs tannlegeautorisasjon lempet på og han fikk i tillegg legeautorisasjon med restriksjoner. Restriksjonene på hans autorisasjoner er i begge tilfellene at han ikke kan drive med forskning. Han kan drive normalt klinisk arbeid.